**Nu știi cât dori**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De ce nu-mi spui că se contractă timpul

Și orele se scurg parcă n-ar fi,

Că unii zei au părăsit Olimpul

Ca să transforme nopțile în zi?

M-aș transforma și eu într-un luceafăr,

Să-ți las pe talpă un sărut în zori,

Iar dacă nu-l strivești în somn și teafăr

Voi fi-n amurg, rămân... Nu știi cât dori

Când anotimpuri trec, la rând, în goană,

Și caii vremii scot pe drum scântei,

Ca niște fulgere, bacoviană

E viața fără tine, fără zei.

- De ce nu-mi spui că se comprimă ora

Înghesuită-n sfericu-i nucleu?

Cutia am deschis-o, deci Pandora

Ne șantajează... Vinovată? Eu.

Dar între noi imperii de răbdare

S-au așezat, încât abia mai pot

Să-ncep punând o ultimă-ntrebare:

Tu crezi că vom găsi un antidot

Care să curme dorul și durerea,

Distanța s-o reducă între noi?

Nu vezi că nici cuvântul, nici tăcerea

Nu ne ajung când suntem amândoi?

Ioan Grigoraș Liliana Trif